Δήλωση της αντιπροέδρου της βουλής και βουλευτή του ΜέΡΑ25 κας Σοφίας Σακοράφα:

«Μια οδυνηρή εξέλιξη.

Για πρώτη φορά, χθες, 3 Δεκεμβρίου 2019, η Ελλάδα καταψήφισε το Ψήφισμα για το Τμήμα Δικαιωμάτων των Παλαιστινίων στη Γενική Συνέλευση του ΟΗΕ. Πρόκειται για ριζική μεταστροφή της στάσης μας στο συγκεκριμένο θέμα, μετά από δεκαετίες.

Γράφτηκε μια μελανή σελίδα για την ελληνική εξωτερική πολιτική, που σηματοδοτεί την προσχώρηση της χώρας μας στη μειοψηφική πλευρά, που δεν αναγνωρίζει τα αναφαίρετα δικαιώματα του Παλαιστινιακού λαού.

Με την επικίνδυνη και αντεθνική αυτή στάση μας, η χώρα αποστασιοποιείται από τα αυτονόητα του διεθνούς δικαίου. Αποστασιοποίηση που μπορεί να έχει ολέθρια αποτελέσματα για το σύνολο των ελληνικών συμφερόντων.

Οι περισπούδαστοι ιθύνοντες θα πρέπει να γνωρίζουν ότι η αναγνώριση και υπεράσπιση του δικαίου δεν είναι δυνατόν να είναι επιλεκτική».

Επιπρόσθετα το ΜέΡΑ25 υπογραμμίζει και τα εξής: «Θεωρούμε απαράδεκτη και επικίνδυνη αυτή την διολίσθηση της εξωτερικής πολιτικής της χώρας μας σε μια ακόμα λογική “υποδειγματικού κρατούμενου”, αυτή τη φορά όμως όχι στην τρόικα, αλλά στις διάφορες ιμπεριαλιστικές συμμαχίες και το άρμα του κ. Νετανιάχου».